MINISTAR branitelja Tomo Medved prošle je nedjelje bio jako tankih živaca. I zaradio dvije prijave policiji. Istog dana kad i novinaru Indexa, Medved je, tvrdi njegov bivši vozač Jasmin Vranduklija, zaprijetio i njemu.



"Zapamtit ćeš ti ovaj dan", urlao je Medved na Vrandukliju, govori nam njegov bivši vozač. Nakon toga ga je Vranduklija prijavio policiji u postaji na zagrebačkoj Trešnjevci.



U nedjelju mu prijetio, u ponedjeljak ga probao uhljebiti



Medved je već sljedećeg dana očito shvatio što je napravio pa je pokušao izgladiti stvar. Naložio je glavnom tajniku Ministarstva branitelja, Domagoju Sivriću, da zaposli Vrandukliju.



Poslušajte snimku razgovora Domagoja Sivrića i Jasmina Vranduklije:

"Kad možete nastupiti? Dobio sam nalog da vas riješimo"

"Ministar je zvao, kad možete nastupiti?" rekao je u telefonskom razgovoru Sivrić Vrandukliji.



"Di da nastupim, oprostite, nije mi jasno", odgovorio je Medvedov bivši vozač.



"Rečeno mi je, dobio sam nalog da vas riješimo. Za početak ugovorom o djelu, u Domu hrvatskih veterana. To je jedino što se može napraviti bez natječaja", objasnio mu je Sivrić. No Vranduklija nije prihvatio ovakav Medvedov način ispravljanja nedjeljnog divljanja.



"Jučer sam doživio jednu vrlo neugodnu situaciju. Ministar me zvao, izrekao je niz prijetnji, derao se na mene. Ja sam jučer popodne podnio kaznenu prijavu protiv ministra tako da cijeli sad ovaj čin smatram nepotrebnim i neće me se ušutkati na taj način. Ministar mi je osobno izrekao niz prijetnji koje sam prijavio policiji. Ne želim da me se ušutka u veteranskom domu, pogotovo ne nakon onog što je jučer napravio", rekao je Sivriću. Domagoj Sivrić, koji se prije dvije godine kandidirao za ustavnog suca, tada je shvatio da neće uspjeti ispuniti Medvedov nalog.



Medved tvrdi da nije prijetio

Na Indexov upit o novom Medvedovom incidentu, odgovorilo je Ministarstvo branitelja.

"Nadležni službenik Ministarstva je, unatoč činjenici da je gospodin Vranduklija pokrenuo spor protiv Ministarstva u vezi s njegovim radno-pravnim statusom, 8. svibnja 2018. godine kontaktirao javnu ustanovu Dom hrvatskih veterana pokušavajući iznaći model rješavanja njegovog angažmana u okviru zakonskih mogućnosti. O ovome je gospodin Vranduklija istog dana (8. svibnja) obaviješten te je u ponedjeljak 4. lipnja 2018. godine kontaktiran u cilju definiranja detalja oko njegovog angažmana. U potonjem razgovoru gospodin Vranduklija se izjasnio da nije zainteresiran za angažman u Domu hrvatskih veterana. Oštro opovrgavamo da je ministar hrvatskih branitelja Tomo Medved nazvao gospodina Vrandukliju i prijetio mu. Ministar je u nedjelju, 3. lipnja 2018. godine, nakon više poruka koje je primio od gospodina Vranduklije nazvao imenovanog kako bi ga zamolio za strpljenje jer se pokušava iznaći model njegovog angažmana u okviru zakonskih mogućnosti", stoji u odgovoru Medvedova Ministarstva.

Doživio prometnu, a Medved mu je nakon toga odbio produžiti ugovor

Tekst se nastavlja ispod oglasa

Jasmin Vranduklija pune tri godine radio je u Ministarstvu branitelja preko ugovora o djelu. Iz mjeseca u mjesec morao je potpisivati novi ugovor sve dok jednog vikenda nije doživio prometnu nesreću u kojoj je teško ozlijeđen. Tada mu je Medved odbio produžiti ugovor, a Vranduklija nije imao ni pravo na bolovanje jer nije bio stalno zaposlen. Umjesto njega posao su dobili Medvedovi pajdaši koje je ministar izvukao iz mirovine i ugovorima o djelu im podebljava primanja. Vranduklija je tužio Ministarstvo branitelja jer su mu godinama obnavljali ugovor o djelu umjesto da ga zaposle i jer mu nikada nisu isplatili sve prekovremene sate koje je odradio.

Medved: "Volim ga kao sina"

"Ja Jasmina volim kao sina i dao sam mu mimo svih standarda pomoć. Rekao sam mu da dođe raditi kad se oporavi", ustvrdio je Tomo Medved u razgovoru u kojem je prijetio Indexovom novinaru i malo prije nego što je nazvao Vrandukliju i, po riječima bivšeg vozača ministra branitelja, zaprijetio i njemu.



Jasmin Vranduklija sin je poginulog hrvatskog branitelja. Njegov otac Mustafa kao pripadnik "Muslimanske satnije" poslan je 1992. godine u Bosansku Posavinu. Tamo je i poginuo, a sve do lani je vođen kao nestao iako je njegovo tijelo vraćeno u Hrvatsku još 1994. godine razmjenom uz posredovanje Crvenog križa. No iako je srpska strana navela da se radi baš o Mustafi Vrandukliji, identificiranom po osobnim dokumentima nađenim uz tijelo, tijelo je pokopano pod imenom njegovog suborca Ivice Debogovića. Godinama je Jasmin Vranduklija tragao za svojim ocem dok na koncu nije privatnom istragom uspio doznati da je došlo do zamjene identiteta i da je tijelo pokopano pod pogrešnim imenom.

Sustavno maltretiranje prijavama

"S hrvatske strane nitko mi nije htio pomoći u istrazi. Dapače na sve načine su me pokušavali spriječiti da otkrijem istinu. Tko zna koliko je još tijela predano pogrešnim obiteljima. Zato im je i bilo toliko stalo da ne otkrijem istinu", rekao je Vranduklija za Index. Tvrdi i da ga brojne obitelji nestalih mole za pomoć ne bi li i oni pronašli ostatke svojih najmilijih.



„Nakon što sam pronašao očevo tijelo, počelo je sustavno maltretiranje. Prvo su me prijavili policiji da sam razbio rampu pred ulazom u Ministarstvo. Šutnuo sam je nogom, a ona je pala jer nije popravljena još od vremena kad su se šatoraši tamo iživljavali. Procijenili su da je šteta 617 kuna i zbog toga je Državno odvjetništvo pokrenulo postupak protiv mene“, ispričao je Vranduklija. Prijave se nisu na tome zaustavile. Ministarstvu branitelja je ukraden automobil i tri mjeseca kasnije policija je došla ispitivati Vrandukliju o tome. Prijavljen je i da je „slalom vožnjom“ po Savskoj cesti prijetio jednom vozaču Ministarstva branitelja.



Koliko je državu zaboljelo što je Vranduklija uspio sam pronaći tijelo svog oca najbolje pokazuje scena s razgovora za posao u Sigurnosno-obavještajnoj agenciji.



„Umjesto o mojim kvalifikacijama, više od sat vremena su me ispitivali kako sam pronašao oca i s kojim i čijim tajnim službama sam surađivao“, tvrdi Vranduklija kojem je od svih nedaća stradalo zdravlje pa je i 22. svibnja završio u bolnici.